Vlugte dán beskikbaar van Wonderboom na die MoederstadWonderboom-lughawe Foto: My Broadband Die vlugte sal deur Airlink, ŉ onafhanklike streekslugredery in Suider-Afrika, aangebied word. ŉ Airlink-konsultant het Vrydag aan Maroela Media bevestig daar sal op weeksdae om 06:45 ŉ vlug wees, elke dag van die week om 10:30 en ses dae ŉ week om 17:45, Saterdae uitgesluit. ’n Avro RJ85-vliegtuig sal vir die vlugte gebruik word en die vlug sal twee en ŉ half uur duur. Die konsultant kon nog nie die koste van die vlugte bevestig nie, omdat dit nog nie op Airlink se stelsel gelaai is nie. Hoewel die Wonderboom-lughawe nog nie op die roetelys op die lugredery se webtuiste aangedui word nie, kan passasiers reeds hul kaartjie bespreek deur op die vlugskedule-opsie te klik, dan ‘alle roetes’ te kies en die datum en Wonderboom of PRY as opsie in te sleutel. Mense kan ook ŉ Airlink-konsultant bel om die vlug te bespreek. Kgosientso Ramokgopa, uitvoerende burgemeester van Tshwane, het die aanvang van die vlugte vanaf Wonderboom-lughawe tydens sy begrotingsrede op 14 Mei aangekondig.